钦定古今图书集成/明伦汇编/闺媛典/第032卷 > 刘昶女
## 钦定古今图书集成/明伦汇编/闺媛典/第032卷 > 刘昶女

按《隋书列女传》：刘昶女者，河南长孙氏之妇也。昶在
周尚公主，为上柱国、彭国公，数为将帅，位望隆显，与
高祖有旧，及受禅，甚亲任，历左武卫大将军、庆州总
管。其子居士为太子千牛备身，聚徒任侠，不遵法度，
数得罪，上以昶故，每辄原之。居士转恣，每大言曰：“男
儿要当辫头反缚蒢蘧上作《獠儛》，取公卿子弟膂力”
雄健者，辄将归家，以车轮括其颈而棒之，殆死能不
屈者，称为“壮士”，释而与交，党与三百人。其趫捷者号
为“饥鹘队”，武力者号为“蓬转队。”每鞲鹰绁犬，连骑道
中，殴击路人，多所侵夺。长安市里无贵贱，见之者皆
辟易，至于公卿妃主，莫敢与校者。其女则居士之姊
也，每垂泣诲之，殷勤恳恻，居士不改，至破家产。昶年
老，奉养甚薄。其女时寡居，哀昶如此。每归宁于家，躬勤纺绩，以致其甘脆。有人告居士与其徒游长安城，
登故未央殿基南向坐，前后列队，意有不逊。时有人
言居士遣使引突厥令南寇，当于京师应之。帝谓昶
曰：“今日之事，当复如何？”昶犹恃旧恩，不自引咎，直前
答曰：“黑白在于至尊。”上大怒，下昶狱，捕居士党与治
之甚急。宪司又奏昶事母不孝，其女知昶必不免，不
食者数日，每亲调饮食，手自捧持，诣大理饷其父。见
狱卒跪以进之，歔欷呜咽，见者伤之。居士坐斩，昶竟
赐死于家。诏百僚临视，时其女绝而复苏者数矣，公
卿慰谕之，其女言父无罪，坐子以及于祸。词情哀切，
人皆不忍闻见。遂布衣蔬食，以终其身。上闻而叹曰：
“吾闻衰门之女，兴门之男，固不虚也。”